REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj: 06-2/387-13

18. oktobar 2013. godine

B e o g r a d

Z A P I S N I K

25. SEDNICE ODBORA ZARAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANE 17. OKTOBRA 2013. GODINE

Sednica je počela u 12, 15 časova.

Sednicom je predsedavala Milica Dronjak, predsednica Odbora.

Sednici su prisustvovali članovi Odbora: Katica Vijuk, Milanka Jevtović Vukojičić, Ljiljana Miladinović, Ljiljana Lučić, Ivan Bauer, Aleksandar Radojević i Jovana Joksimović.

Sednici nisu prisustvovali članovi Odbora: Aleksandar Pejčić, Saša Dujović, Sanja Čeković, Dušica Morčev, Ranka Savić, Mirjana Dragaš, Slavica Saveljić i Miroslav Markićević, kao ni njihovi zamenici.

Sednici su pored članova Odbora, prisustvovali: Nebojša Stefanović i Vesna Rakonjac, narodni poslanici.

Sednici su prisustvovali i: Saša Janković, zaštitnik građana, Nataša Jović i Elvira Tot, saradnice zaštitnika građana, Žarko Šunderić, menadžer Tima za socijalno uključivanje i smanjenje siromaštva, Nevena Petrušić, poverenica za zaštitu ravnopravnosti, Jasmina Ivanović, načelnica u Ministarstvu rada, zapošljavanja i socijalne politike, Judita Rajhenberg, direktorka UNICEF-a za Srbiju i Hrvatsku, Jadranka Milanović i Tanja Ranković, UNICEF, Ana Jovanović, predsednica Udruženja Jelek, Nataša Gligorijević i Maja Gilić, Udruženje Jelek, Dragana Soćanin, predsednica Udruženja Roditelj, dr Ivana Stevanović, direktorka Centra za prava deteta, Saša Stefanović, MODS, Biljana Ledeničan i Jelena Manić, UNDP.

Sednica je u skladu sa članom 72. stav 5. Poslovnika Narodne skupštine, održana na osnovu dnevnog reda predloženog u sazivu.

D n e v n i r e d:

1. Obeležavanje Svetskog dana borbe protiv siromaštva, s posebnim osvrtom na položaj dece i samohranih roditelja.

Prva tačka dnevnog reda **– Obeležavanje Svetskog dana borbe protiv siromaštva, s posebnim osvrtom na položaj dece i samohranih roditelja**

Predsednica Odbora je otvorila sednicu, podsetivši da je zajednička sednica ovog odbora i Odbora za prava deteta posvećena obeležavanju 17. oktobra, Svetskog dana borbe protiv siromaštva.

**Predsednik Odbora za prava deteta** je istakao da je ovaj dan, koji je ustanovljen 1993. godine od strane Generalne skupštine UN, širom sveta simbolično posvećen nastojanjima da se iskorene pre svega ekstremno siromaštvo i nejednakost koji vladaju celom planetom.

Naglasio je da u Narodnoj skupštini Republike Srbije postoji duga tradicija obeležavanja Svetskog dana borbe protiv siromaštva i zahvalio je Programu za razvoj UN, koji je i ove godine, kao i mnogo puta ranije, partner Narodne skupštine u organizovanju skupova posvećenih ovom danu.

Rekao je da odbori Narodne skupštine nastoje da okupe narodne poslanike, predstavnike nadležnih ministarstava, drugih relevantnih državnih organa i institucija, međunarodne partnere i predstavnike nevladinih organizacija sa ciljem da razmene iskustva, uspostave odnose trajne saradnje i aktiviraju sve raspoložive resurse u borbi protiv siromaštva, kako bi se poboljšao položaj ugroženih kategorija građana Srbije.

Ukazao je na to da je zajednička sednica posvećena unapređenju procesa koji se kreće od siromaštva do održivosti, sa željom da ljudi budu u centru inkluzivnog razvoja, kao i da je posebna pažnja posvećena deci i samohranim roditeljima koji su uvek u vrhu svih statističkih podataka, kada je reč o posebno ugroženim grupama građana, pogođenim siromaštvom.

Istakao je da se u Srbiji za oko 400 hiljada dece izdvaja neka vrsta materijalne nadoknade zbog socijalne ugroženosti, a izuzetno je veliki i broj dece koja žive ispod linije siromaštva.

Ukazao je na potrebu da veća pažnja bude posvećena razvijanju partnerskih odnosa sa medijima kada je u pitanju izveštavanje o porodičnom nasilju i nasilju nad decom, jer smo svedoci postojanja nedovoljno dobre zaštite prava dece i njihovog identiteta u ovoj oblasti.

Naglasio je da smanjenje siromaštva dece, obezbeđivanje jednakog pristupa kvalitetnoj zdravstvenoj zaštiti i kvalitetnom obrazovanju, kao i uključivanje najsiromašnije dece u programe socijalne zaštite, predstavljaju neke od ključnih problema na čijem rešavanju svi treba da budu potpuno angažovani.

 Rekao je da je mali procenat dece upisan u vrtiće u Srbiji, pri čemu deca iz bogatijih porodica imaju trostruko veći pristup vrtićima, nego deca iz najsiromašnijih porodica, kao i da u odnosu na opštu populaciju, pet puta manje dece iz romske populacije pohađa predškolsko obrazovanje, dok obavezno osnovno obrazovanje obuhvata 89% mladih Roma.

 Predočio je podatke koji ukazuju na činjenicu da je dve trećine dece starosti od 2 do 14 godina iskusilo neku vrstu psihološke agresije ili fizičkog nasilja, kao i da poseban problem predstavlja seksualno nasilje nad decom, naročito kada se ima u vidu da u 80% slučajeva decu zlostavlja neko od članova porodice.

Socijalna (društvena) isključenost prema rečima predsednika Odbora za prava deteta predstavljaproces kojim su određeni pojedinci smešteni na ivicu društva zbog svog siromaštva, nedostatka osnovnih znanja, ili kao rezultat diskriminacije, i onemogućeni su da učestvuju u društvenim događanjima. Oni imaju malo pristupa institucijama, organima vlasti i procesima donošenja odluka, što utiče na njihov pojačan osećaj nemoći i nemogućnosti da utiču na sopstveni život.

Istako je da svim relevantnim subjektima u društvu cilj treba da bude dostizanje zadovoljavajućeg nivoa socijalne (društvene) uključenosti, odnosno pokretanje procesa koji omogućavaju da oni koji su u riziku od siromaštva i društvene isključenosti dobiju mogućnost i sredstva koja su potrebna za puno učešće u ekonomskom, društvenom i kulturnom životu i postizanju životnog standarda i blagostanja koji se smatraju normalnim u društvu u kojem žive. Društvena uključenost osigurava veće učešće građana u donošenju odluka, što utiče na njihove živote i ostvarenje osnovnih prava.

Naglasio je da Odbor za prava deteta ulaže napore da u okviru svog delokruga rada stvara društvo u kome će se postići što viši stepen socijalne kohezije, što podrazumeva osposobljavanje svih relevantnih državnih organa i institucija, nevladinog sektora i svakog pojedinca da gradi društvo u kome će u što većoj meri biti osigurana dobrobit svim članovima, a posebno deci i njihovim roditeljima, samohranim ili onima koji se bore da prevladaju teške životne uslove i svojoj deci obezbede neophodan standard.

Takođe je rekao da treba graditi društvo u kome će na minimum biti svedena nejednakost i izbegnute podele, i da je to ideal kojem društvo treba da teži, ali da je potrebno preduzeti i sve realne i raspoložive korake kako bi se doprinelo održavanju, poboljšavanju i prilagođavanju Srbije promenama koje se dešavaju u ekonomskoj, socijalnoj i političkoj sferi, kako bi se omogućili uravnotežen razvoj i promovisanje jednakih mogućnosti za svakog pojedinca i svako dete.

Zahvalio je svim partnerima Narodne skupštine, kao i narodnim poslanicima na predanom i posvećenom radu u ovoj oblasti i svima poželeo uspešan rad na sednici.

**Predsednica Odbora** je u uvodnoj reči najpre istakla činjenicu da u Srbiji u prethodne dve decenije raste proces osiromašenja najvećeg dela stanovništva. Naglasila je da zabrinjava broj od preko 700 hiljada građana koji žive ispod linije siromaštva, kao i procenat nezaposlenih građana koji iznosi 26%, uz preko 100 hiljada korisnika različitih vidova socijalne pomoći, istakavši da su ove sumorne brojke odraz teškog vremena u kojem živimo.

Međutim, ukazala je na to da se među siromašnima mogu izdvojiti određeni socijalni slojevi koji su posebno pogođeni siromaštvom, a to su na prvom mestu deca. Procenjeno je da u Srbiji živi najmanje nekoliko desetina hiljada dece koja nemaju osnovne uslove za život, pravilan razvoj i srećno detinjstvo. Ova deca najčešće potiču iz porodica koje i same spadaju u siromašne, ili su deca iz razorenih porodica, ili bez roditeljskog staranja. Druga grupa koju siromaštvo posebno pogađa su samohrani roditelji.

Stoga je rekla da se na ovaj dan postavlja pitanje – šta svako od nas može da učini u pogledu toga da se problemi siromaštva, što je moguće više, prevaziđu, ako već nikada neće moći potpuno da se iskorene. Naglasila je da borba protiv siromaštva spada u kontinuirani proces, koji nekad daje bolje, a nekad lošije rezultate, ali je uvek neophodna koordinacija svih činilaca državne politike.

Istakla je da je odbor na čijem je čelu, u prethodnih godinu dana održao 24 sednice i iako problem siromaštva nije bio jedini kojim se Odbor na svojim sednicama bavio, razmotren je veliki broj radnih dokumenata, kako zakonskih predloga, tako i zaključaka i izveštaja o radu pojedinih državnih tela. Naglasila je da je održano i nekoliko javnih slušanja, koja su se na direktan ili indirektan način bavila problemima siromaštva i socijalne ugroženosti. Takođe, Odbor svakodnevno prima predstavke građana, u kojima se oni žale upravo na svoje socijalne probleme, a Odbor nastoji da im pomogne prvenstveno pravnim savetima u pogledu ostvarivanja njihovih prava, s obzirom na to da za druge vidove pružanja pomoći nije nadležan.

Naglasila je da je u okviru Odbora, u dosadašnjem radu postizana saglasnost o većini pitanja, s obzirom na to da se radi o mnogobrojnim građanima pogođenim socijalnim problemima.

Zadatak Narodne skupštine, prema rečima predsednice Odbora, je da donošenjem kvalitetnih zakonskih rešenja, stvori odgovarajući pravni okvir za što efikasniju borbu protiv siromaštva, u čemu i ovaj odbor ima važnu ulogu.

Smatra da i ovaj skup može biti od koristi, jer će se čuti određeni primeri iz prakse, razmeniti iskustva, a možda bi se mogli koncipirati i predlozi konkretnih rešenja, kojima bi svi zajedno, u okviru svojih nadležnosti, mogli da doprinesu u narednom periodu.

**Saša Janković**, zaštitnik građana, rekao je da siromaštvo ubija ljudska prava i da su trenutno sva prava građana pogođena galopirajućim siromaštvom. Od pritužbi koje Zaštitnik građana dobija najviše ih se odnosi na ugroženost ekonomskih i socijalnih prava. Istakao je da postoji određeni pomak kad su u pitanju politička prava, ali da država nazaduje u pogledu ekonomskih i socijalnih prava. Rekao je da mehanizmi zaštite ljudskih prava ne pomažu u ostvarivanju socijalnih prava i da država svojim građanima iz godine u godinu može da garantuje sve manja socijalna prava. U takvoj situaciji, ističe, oni koji su zaduženi da štite ljudska prava, imaju zadatak da obezbede da makar oni resursi koji su dostupni, budu podeljeni bez diskriminacije i na najkvalitetniji način. Pomenuo je da izveštaji Zaštitnika građana, na prvi pogled ne govore o klasičnim ljudskim pravima, ali da suštinski govore o razlozima zbog kojih građani ostaju bez svojih ekonomskih i socijalnih prava.

Smatra da odgovornost za korišćenje postojećih resursa predstavlja jednu od stvari koje na ovakvim skupovima treba potencirati, a isto tako i sankcionisanje njihove zloupotrebe.

Naša zemlja je donela mnoge dokumente (strategije, akcione planove, itd.) koji se odnose na najugroženije kategorije stanovništva, ali je izrazio žaljenje što mnogi od tih dokumenata još uvek nisu realizovani. Naveo je primer Strategije za poboljšanje položaja Roma i rekao da smo u toku Dekade za inkluziju Roma uložili mnogo novca u prezentacije i projekte, ali da nema objektivnih pokazatelja da se položaj Roma na nivou Republike Srbije bitno poboljšao. Smatra da u vezi sa pitanjem Roma, nije do kraja iskorišćena mogućnost mobilizacije javnog mnjenja. Međutim, naveo je da ima i dobrih primera, kao što je Apatin, gde je društvena integracija u poodmaklom stadijumu, naselja su uređena, a romska deca uključena u školski sistem. Takođe je pomenuo Požarevac, gde je u saradnji sa Komesarijatom za izbeglice i Centrom za socijalni rad, izgrađeno naselje za raseljene Rome i podignut je nivo društvene uključenosti. Apelovao je da se ovakvim konkretnim primerima poklanja više pažnje.

S druge strane, pomenuo je decu ulice, decu koja prose i rekao da su saradnici Zaštitnika građana 2011. godine uradili istraživanje o ovoj grupi stanovništva, koje je za rezultat imalo određene konkretne preporuke – kao što je npr. donošenje strategije i plana za zaštitu ove najugroženije kategorije dece kod nas, međutim, ni jedan državni organ ih do danas nije uzeo u ozbiljno razmatranje. Istakao je da se ne može govoriti o uspehu projekata i strategija, ukoliko raste broj dece koja prose i koja nemaju stalno mesto boravka.

Zahvalio je svima na obeležavanju ovog dana i izrazio nadu da ćemo svi naći načina da usled trenutne krize, resurse koje imamo na raspolaganju koristimo efikasnije i racionalnije.

**Jasmina Ivanović**, načelnica u Ministarstvu rada, zapošljavanja i socijalne politike, govorila je o tome na koji način Ministarstvo pokušava da da svoj doprinos rešavanju ovog problema. Stupanje na snagu Zakona o socijalnoj zaštiti u aprilu 2011. godine predstavlja jedan od sistemskih odgovora države, pre svega u smislu materijalne podrške, kao što su novčana socijalna pomoć, dečiji dodatak i jednokratna pomoć (čija je isplata u nadležnosti jedinica lokalne samouprave). Istakla je da ovaj zakon kao moguće korisnike prepoznaje i lica bez državljanstva, odnosno osobe koje nisu državljani Republike Srbije. Ovo je značajno kad se ima u vidu postojanje sve većeg broja „dece u pokretu“, što je specifičan termin koji obuhvata decu koja iz različitih razloga migriraju i spadaju među najosetljiviju i najranjiviju grupu dece, u smislu rizika od zloupotreba i eksploatacije različitih vrsta. Novina je i to što ovaj zakon prepoznaje grupe korisnika koje ranije nisu bile precizno određene, kao što su žrtve trgovine ljudima, zlostavljanja, zanemarivanja, zloupotreba i eksploatacije.

Rekla je da pomenute ključne promene koje je doneo zakon, a koje za cilj imaju podršku najsiromašnijim građanima i doprinos socijalnoj inkluziji najosetljivijih grupa građana, omogućavaju povećanje broja korisnika.

Naglasila je da ovaj zakon uvažava dve činjenice – realniju ekonomiju obima (povećanje ukupnog iznosa pomoći u odnosu na povećanje broja članova porodice) i postojanje razlike u potrošnji između dece i odraslih članova porodice. Radi ilustracije je rekla da je u martu 2011. godine tadašnje pravo na materijalno obezbeđenje porodice koristilo skoro 77 hiljada porodica (oko 200 hiljada građana), dok je u avgustu ove godine to pravo koristilo skoro 97 hiljada porodica (skoro 250 hiljada korisnika), što ukazuje na očigledno povećanje obuhvata pokrivenog ovim pravom. Ukazala je na to da je u avgustu iz nacionalnog budžeta samo za novčanu socijalnu pomoć izdvojeno preko milijardu dinara.

Istakla je da su ovim zakonom unete novine koje u našem sistemu ranije nisu bile prepoznate, kao npr. radna aktivacija, tj. aktivno traženje posla i rešavanje pitanja nezaposlenosti radno sposobnih nezaposlenih korisnika novčanih socijalnih davanja. Ministarstvo na ovome i dalje radi, u saradnji sa Nacionalnom službom za zapošljavanje, ali i sa drugim karikama u sistemu koje mogu da daju doprinos, kako bi pomenuta lica počela aktivnije da traže posao.

Kada su u pitanju deca, rekla je da zakon uzima u obzir to da ukoliko deca iz siromašnih porodica pohađaju školu, ostvaruju pravo na dečiji dodatak. Takođe je zakonom proširen pojam lica nesposobnih za rad, tako da se tu sad nalaze i mlade osobe na školovanju, i to na tercijarnom nivou obrazovanja.

Iznela je podatak da je u januaru 2013. godine, više od 92 hiljade dece do 18 godina, ostvarivalo pravo na novčanu socijalnu pomoć, dok ih u septembru ove godine ima skoro 99 hiljada, što govori da je i u ovoj grupi korisnika došlo do značajnog povećanja.

Rekla je da je prema podacima centara za socijalni rad (kojih ima 140), u 2012. godini malo više od 102 hiljade dece do 18 godina, koristilo neku vrstu prava ili usluga, a za podršku centru su se obratili ukazujući na težak materijalni položaj u kome se nalaze.

Kad su u pitanju samohrani roditelji i jednoroditeljske porodice, pravo na novčanu socijalnu pomoć je uvećano za ovu kategoriju korisnika. Prema podacima iz ove godine, skoro 15 hiljada jednoroditeljskih porodica ili samohranih roditelja koristi pravo na novčanu socijalnu pomoć, a u tim porodicama žive deca do 18 godina, dok se pomenuti roditelji staraju o skoro 25 hiljada dece.

Pomenula je i jednokratnu novčanu socijalnu pomoć, koja predstavlja pravo iz nadležnosti lokalne samopurave, pa je rekla da jedan broj opština uspeva da podmiri potrebe svojih građana za ovim vidom pomoći. Podaci govore da se u toku 2012. godine oko 60 hiljada građana obratilo opštinama sa zahtevom za jednokratnom novčanom pomoći, što je dvostruko više nego u 2011. godini. Ovaj podatak je alarmantan i ukazuje na to da građani sve teže žive.

Podsetila je da je jedna od mera socijalne politike pravo na dečiji dodatak, koje u ovom trenutku ostvaruje više od 400 hiljada dece.

Pomenula i Zakon o socijalnom preduzetništvu, koji takođe kao korisnike prepoznaje kategoriju samohranih roditelja.

Na kraju je ukazala na nastojanja Ministarstva da putem konkursa, sredstvima iz nacionalnog budžeta, podrži najsiromašnije opštine u razvijanju usluga socijalne zaštite na lokalnom nivou, kako bi se na posredan način doprinelo tome da porodice mogu da računaju na podršku lokalne samouprave i kako bi oni korisnici kojima je potrebna takva vrsta usluge, mogli da se posvete aktivnijem traženju posla.

Pre nego što je reč data narednom govorniku, predsednik Odbora za prava deteta se izvinio što će morati da napusti skup zbog ranije preuzetih obaveza, pa je svoje mesto ustupio zamenici predsednika Odbora Ljiljani Lučić.

**Žarko Šunderić**, menadžer Tima za socijalno uključivanje i smanjenje siromaštva, rekao je da mu je čast da govori pred današnjim skupom, ali da ne želi da govori o brojkama, već o konkretnim primerima i idejama. Podsetio je da siromaštvo nije nedostatak kvaliteta ličnosti, već nedostatak novca, mogućnosti i ulaganja, a nastaje onda kad društvo okrene svoja leđa pojedincu i učini ga nevidljivim. Istakao je da se siromaštvo leči obrazovanjem i zapošljavanjem. Podsetio je na Izveštaj o svetskoj sreći Kolumbija univerziteta, koji kaže da je povećanje nezaposlenosti najverovatniji uzrok koji je doveo do smanjenja sreće u pojedinim državama. Nezaposlenost nema samo veliki uticaj na nezaposlene, već ona seje strah i među onima koji žive u blizini nezaposlenih, kao i među onima koji se suočavaju sa mogućom budućom nezaposlenošću. Smatra da je u našem društvu ovo posebno izraženo, usled sveopšte krize tokom koje je broj nezaposlenih skoro udvostručen. Zbog toga je istakao potrebu da društvo doprinese tome da svi imaju istu ili približno istu polaznu osnovu u životu. Takođe je istakao da ni jedno dete ne bi smelo da napusti obrazovanje, ali i da bi oblast obrazovanja trebalo jasnije da odgovori na potrebe vremena i da se hrabrije menja i prilagođava. U skladu sa navedenim, društvo bi trebalo da učini sve što je neophodno da podstakne zapošljavanje, kao i da pomogne u oslobađanju stega i opterećenja koji utiču na to da ljudi ne mogu da rade. U svemu tome, uloga socijalne zaštite bi trebalo da bude pokazivanje solidarnosti društva i „kupovina vremena“, dok obrazovanje i zapošljavanje ne budu dali rezultate.

Naglasio je da je Evropska unija izgrađena na solidarnosti, koja predstavlja jedan od temelja i vrednosti Evropske unije. Stoga je pomenuo da je Savet ministara za zapošljavanje i socijalnu politiku EU upravo usvojio zaključke na osnovu kojih buduća socijalna politika u EU, treba da se zasniva na dobrim strukturama i mehanizmima, adekvatnim benefitima i održivim finansijama, čemu smatra da i mi treba da stremimo.

Naveo je upozorenje iz projekta „Evropa 2030“, koji je nastao na zahtev Evropskog saveta 2007. godine, koje kaže da ambiciozni ciljevi praćeni ograničenim resursima i slabim mehanizmima za sprovođenje, predstavljaju recept za razočarenje. Zbog toga smatra da je važno da društvo investira u građane, ali investiranjem u prave mere i jačanjem mehanizama koji ove mere sprovode.

Istakao je da je siromaštvo pojava koja uništava i unižava sve ljudske kapacitete i ljudsko dostojanstvo. Podsetio je na reči Mahatme Gandija da je siromaštvo najgori oblik nasilja i zato smatra da je prvi zadatak društva da osigura poštovanje dostojanstva i sigurnosti, a to na prvom mestu podrazumeva borbu protiv siromaštva.

**Judita Rajhenberg**, direktorka UNICEF-a za Srbiju i Hrvatsku, pozdravila je prisutne, rekavši da je ovo šesti put da se u Narodnoj skupštini obraća skupu, prilikom obeležavanja Svetskog dana borbe protiv siromaštva. Istakla je da velike socijalne promene u Srbiji predstavljaju svakodnevni izazov za sve porodice koje u njoj žive. Rekla je da je cena socijalne krize velika, a već je bilo reči o podacima i o tome koliki procenat ukupne populacije živi ispod apsolutne linije siromaštva, kao i o tome koliko se ovaj procenat povećao u poslednjih nekoliko godina. Poznato je da su najviše pogođena deca mlađa od 14 godina, s obzirom na to da se u ovoj grupi stanovništva stopa siromaštva gotovo udvostručila. Među njima su i deca koja žive sa samo jednim roditeljem, a čak jedna četvrtina dece iz ove grupe je u riziku od siromaštva.

Naglasila je da sistem podrške obrazovanja dece predstavlja jednu od najvažnijih oblasti za siromašne porodice. Podacima iz PISA istraživanja, identifikovan je trend da deca iz siromašnih i jednoroditeljskih porodica imaju niža postignuća, što ukazuje i na dugoročne posledice za društvo kad je u pitanju razvoj ljudskih resursa.

Rekla je da je UNICEF tokom ove godine sproveo istraživanje o postojećim merama za podršku u obrazovanju dece iz siromašnih porodica. Analiza barijera u obrazovnoj putanji deteta iz siromašne porodice, tj. iz osetljive grupe, uključila je i analizu adekvatnosti mera, predviđenih zakonima iz oblasti obrazovanja i socijalne zaštite i ispitivanje mogućih scenarija na očekivanom obrazovnom putu deteta. Rezultati analize su pokazali da pravovremena i individualizovana podrška nije uvek obezbeđena od strane sistema, ni na pravi način, ni u dovoljnoj meri. Prepreke se javljaju u vidu nepovoljnih materijalnih uslova, ali i u vidu smanjenog angažmana roditelja i njihove podrške u toku ovog procesa. Navela je da je za redovno pohađanje nastave i postizanje dobrih rezultata, vrlo važna uloga škole i nastavnog kadra, u prepoznavanju rizika, pružanju podrške deci i roditeljima, sprečavanju prevremenog napuštanja škole i pružanju podrške za ostvarivanje boljih obrazovnih rezultata. Rekla je da zakon prepoznaje mere za prevenciju osipanja i podršku siromašnoj deci, ali njihova realizacija u praksi i dalje ostaje izazov. Smatra da bi pojedine mere, koje su već duže vremena finansirane u okviru obrazovnog sistema, kao što je npr. dopunska nastava, trebalo bolje osmisliti, tako da se zasnivaju na prevenciji neuspeha, a ne na nadoknadi nakon loših ocena. Takođe, postojeća mera dodeljivanja besplatnih udžbenika, trebalo bi da obuhvati svu decu iz siromašnih porodica, na svim nivoima obrazovanja. Podsetila je da je novi set zakona u oblasti obrazovanja, predvideo školske obroke i produženi boravak, pa smatra da bi operacionalizacija ovih mera bila od posebnog značaja za siromašne i jednoroditeljske porodice. S druge strane, navela je da je kad su u pitanju pojedine postojeće mere iz sistema socijalne zaštite, neophodna harmonizacija sa konceptom inkluzivnog obrazovanja. Dala je primer nacionalnih transfera namenjenih deci, kao i dodatne finansijske i nefinansijske podrške deci iz materijalno ugroženih porodica za obrazovanje, koji predstavljaju prava definisana zakonom, ali koja bi trebalo da budu jasnije definisana, kako bi lokalne samouprave imale pravni oslonac, ali i odgovornost za operacionalizaciju takvih mera. Istakla je da naučni podaci pokazuju da se ulaganjem u rani razvoj i obrazovanje, dugročno rešavaju problemi siromaštva i socijalne isključenosti, kao i da se najveći povraćaj investicija postiže kad se ulaže u decu iz najugroženijih porodica. Ukazala je na važnost dorade instrumenata predviđenih zakonima iz oblasti socijalne zaštite, u smislu podrške i podsticaja za uključivanje u predškolsko obrazovanje dece iz osetljivih grupa. Rekla je da se ovakvim ulaganjem u decu, utiče na budući razvoj veština i sposobnosti, a kao rezultat bi se moglo očekivati da pojedinci budu bolje pripremljeni, a celokupno društvo pravednije i kohezivnije.

Istakla je da je jedan od osnovnih ciljeva socijalne politike, obezbeđivanje inkluzivnog razvoja društva. U tom smislu, smatra da je neophodno bolje povezivanje politike obrazovanja i socijalne zaštite.

Ukazala je na to da rešenja za poboljšanje položaja dece iz osetljivih grupa i dece iz siromašnih i jednoroditeljskih porodica ne mogu biti ista za sve. Stoga je neophodno da mere budu dovoljno fleksibilne, ali i dobro osmišljene, tako da u sebi spajaju pravednost i efikasnost.

**Ana Jovanović**, predsednica Udruženja Jelek, svoje izlaganje započela je postavljanjem tri pitanja: koja je to grupa ljudi u Srbiji, koja je ugrožena kategorija, a čiji tačan broj se ne zna, jer se o njoj ne vodi posebna evidencija unutar sistema socijalne zaštite; koja je to grupa ljudi u Srbiji za koju je Ustavom predviđena zaštita države, ali koja tu zaštitu ne dobija; koja je to grupa ljudi kojoj je neophodno obezbediti psihološku i finansijsku pomoć, kako bi bilo očuvano biološko jezgro porodice. Rekla je da je odgovor na sva tri pitanja – samohrani roditelj. Istakla je da su problemi sa kojima se ova kategorija građana svakodnevno susreće, a koji direktno dovode do siromaštva u ekonomskom, socijalnom i svakom drugom pogledu, mnogobrojni i najčešće se ne javljaju pojedinačno. U te probleme spadaju i nepostojanje jedinstvene baze podataka o broju i položaju samohranih roditelja u Republici Srbiji, kao i mali broj istraživanja koja se bave ovom problematikom (iako među istraživanjima koja se bave siromaštvom, rizikom od siromaštva i socijalnom isključenošću, samohrani roditelji jesu prepoznati kao jedna od najugroženijih kategorija stanovništva). Jedno od takvih istraživanja je „Praćenje socijalne isključenosti u Srbiji“, u kome su samohrani roditelji, prema tipu domaćinstva, prepoznati kao jedna od dve kategorije koja je najviše izložena riziku od siromaštva. Istakla je da je najveći broj samohranih roditelja nezaposlen, uz tendenciju rasta, o čemu svedoče i podaci Nacionalne službe za zapošljavanje.

Kada se govori o samohranim roditeljima, u većini slučajeva se radi o pripadnicima ciljne grupe bez socijalnog, psihološkog i ekonomskog kapaciteta da se uspešno integrišu u sistem i da se umrežavaju radi poboljšanja svog položaja. Istakla je da jedan od razloga što ova kategorija stanovništva ne uživa zaštitu koja joj po Ustavu pripada, jeste taj što u okviru našeg zakonodavstva pojmovi „samohrani roditelj“ i „jednoroditeljska porodica“ nisu jasno definisani. Samim tim, u okviru sistema socijalne zaštite, vrši se diskriminacija pojedinih podkategorija socijalno ugroženih samohranih roditelja, prilikom ostvarivanja zakonom zagarantnovanih prava, dostupnih po osnovu samohranosti.

Rekla je da pored niza materijalnih i egzistencijalnih problema, jedan od najvećih sa kojima se svakodnevno suočavaju samohrani roditelji jeste nepostojanje dovoljne sistemske podrške za psihosocijalno osnaživanje porodice u riziku.

Istakla je da stereotipi i predrasude kulturološke prirode, takođe predstavljaju prepreku za uključivanje samohranih roditelja u društvene tokove.

U zaključku je navela da se problemi samohranih roditelja kreću od ekonomskih (gde spadaju nezaposlenost ili loše plaćeni poslovi i nemogućnost za obezbeđivanje gole egzistencije), do nerešenih stambenih pitanja, neadekvatne zdravstvene zaštite, loše ishrane, nedostupnosti resursa i nemogućnosti za ličnu afirmaciju ili profesionalnu nadogradnju, doškolovavanje i sl.

Zbog svega iznetog, tim Jeleka je u saradnji sa stručnim licima i udruženjima samohranih roditelja, izradio inicijativu za izmenu i dopunu zakona i pokretanje paketa programa za finansijsko i psihosocijalno osnaživanje samohranih roditelja. Ovom inicijativom, zalažu se za: jasno definisanje kategorije samohranih roditelja i jednoroditeljskih porodica, jačanje kapaciteta biološke porodice kroz dostupnost psihosocijalnih i finansijskih programa i obezbeđivanje boljih uslova i zakonskih regulativa za zapošljavanje samohranih roditelja.

Rekla je da je mnogo primera koji oslikavaju probleme sa kojima se samohrani roditelji svakodnevno suočavaju, ali da je važno znati da ulaganje u podršku samohranim roditeljima predstavlja prevenciju, isplatljiviju od saniranja posledica koje nastaju usled nebrige o ovoj ugroženoj kategoriji. Istakla je da zajedničkim delovanjem možemo i moramo da preduzmemo konkretne korake u obezbeđivanju boljeg sutra za jednoroditeljske porodice. Smatra da bi jedan od koraka bio i organizovanje javnog slušanja na ovu temu u Narodnoj skupštini.

**Dragana Soćanin**, predsednica Udruženja Roditelj, rekla je da se ovo udruženje već sedam godina bavi problemima roditelja. Prošle godine je udruženje, zajedno sa Otvorenim klubom iz Niša, predstavilo analizu finansijske podrške porodicama sa decom, kroz analizu zakona, postojećih transfera, mera podrške, kao i analizu toga na koga se one odnose i šta u vezi sa ovim merama predstavlja problem. Istakla je da za godinu i po dana postojanja ovog dokumenta, nije dobijen ni jedan odgovor, niti potvrda da bi određeno ponuđeno rešenje moglo da zaživi u praksi. Smatra da borba protiv siromaštva mora biti višedimenzionala i paralelna. Ona zahteva finansijsku podršku porodici, ali je izuzetno važno udruživanje s integrisanim uslugama u zajednici, koje bi trebalo da počnu od rođenja, osiguravajući očuvanje zdravlja deteta i pravovremeno i puno uključivanje u sistem obrazovanja.

Koliko je obrazovanje važno, pokazala je na primeru, rekavši da je Udruženje Roditelj, u saradnji s UNICEF-om, prošle godine pokrenulo Centar za rani razvoj, čije postojanje ima za cilj pre svega podizanje roditeljskih kompetencija. Naglasila je da oko 98% dece, od rođenja do 6,5 godina koja zajedno sa roditeljima dolaze na ovaj program, ne posećuje ni jednu drugu aktivnost. Naime deci iz siromašnih porodica su mnoge aktivnosti u zajednici nedostupne, upravo zbog toga što koštaju, a s obzirom na ovakvu uskraćenost, deca nemaju prilike da razviju svoj puni potencijal.

Naglasila je da za smanjenje siromaštva dece i porodica sa decom, sami transferi nisu dovoljni, već je neophodno njihovo uvezivanje s uslugama.

Govoreći o problemu nezaposlenosti roditelja, rekla je da je veliki procenat nezaposlenih pre svega majki, usled diskriminacije po osnovu materinstva.

Ukazala je da pozivi i žalbe koje ovo udruženje svakodnevno dobija od samohranih roditelja, u velikoj meri odnose se na nepostojanje konkretnih mera podrške koje bi se odnosile na njih po osnovu kategorije samohranosti, ili kategorije jednoroditeljske porodice. Istakla je da dokazivanje samohranosti podrazumeva obimnu administraciju i da samohranim roditeljima ne smeta „etiketiranje“, već da je za njih više ponižavajuće podnošenje dokaza o tome, čemu je obavezno da prisustvuju i dva svedoka.

Pomenula je i problem alimentacije, koja predstavlja kočnicu za ostvarivanje prava na dečiji dodatak, ukoliko postoji na papiru, a samohrani roditelj je u praksi ne ostvaruje. Ovo takođe podrazumeva dodatno administrativno opterećenje, odnosno prikupljanje papira i obilaženje šaltera. Rekla je da na ovaj način društvo samohrane roditelje postavlja kao žrtve sistema, koji bi trebalo da bude u službi građana, a ne obratno.

Govoreći o mogućnostima korišćenja postojećih resursa, dala je primer dečijeg dodatka, istakavši da bi trebalo razmotriti kriterijume za njegovo dobijanje, kao i da li ga dobijaju oni kojima je najpotrebniji i videti na koji način bi se novac koji se sad izdvaja za dečiji dodatak, mogao efikasnije iskoristiti.

Pomenula je Strategiju za podsticaj rađanja, za koju smatra da je svojevremeno imala veliki potencijal, ali koji nažalost nije prepoznat. Strategija je predvidela pomoć roditeljima i u pogledu snižavanja psihološke cene roditeljstva, kroz lokalne servise podrške u koje je neophodno uložiti jednom, posle čega postaju samoodrživi i niskobudžetni, a održavaju se uz pomoć lokalnih samouprava. Istakla je da je ovde veliki problem taj što jedinice lokalne samouprave nisu spremne da ulože u svoju zajednicu. Rekla je da je Beograd možda i najproblematičniji u ovom smislu, jer njegove opštine ne deluju kao jedinice lokalnih samouprava, pa se svaki problem prebacuje na nivo grada.

Na kraju je naglasila da je kad su samohrani roditelji u pitanju, potrebno urgentno delovanje društva i države, kako svi dokumenti i strategije koji su doneti, ne bi ostali samo mrtvo slovo na papiru.

**Dr Ivana Stevanović**, direktorka Centra za prava deteta, rekla je da kad se govori o apsolutnom siromaštvu, deca ispod 13. godine predstavljaju najugroženiju kategoriju stanovništva. Želela je da govori o pravu deteta na život, opstanak i razvoj, kao osnovnom ljudskom pravu i u vezi sa tim, o resursima, odnosno o načinima korišćenja resursa koje imamo na raspolaganju. S obzirom na to da u našoj državi ne postoji programski budžet, već sektorski budžeti, rekla je da je nemoguće napraviti analizu budžeta po meri deteta. Stoga, istakla je, prioritet predstavlja prelazak na programski budžet, ne samo na nivou države, nego pre svega na lokalnom nivou, što bi umnogome olakšalo kontrolu trošenja sredstava.

Kad je reč o nepostojanju nezavisnog monitoringa, rekla je da je vrlo ohrabrujuće bilo forimiranje Odbora za prava deteta u ovom sazivu Narodne skupštine. Međutim, podsetila je da do danas još uvek nije formirano koordinaciono telo na nivou Vlade, koje bi se bavilo monitoringom primene prava deteta. Istakla je da se sva istraživanja koja se bave monitoringom prava deteta i siromaštvom uopšte, odnose upravo na danas pomenute grupe stanovništva, a to su najpre deca iz romskih porodica i deca koja žive i rade na ulici. Međutim, posebno je skrenula pažnju na još jednu značajnu grupu koja danas nije pomenuta, a ugrožena je posledicama siromaštva – to su deca iz ruralnih sredina. Naglasila je da su ovoj deci mnoga prava ugrožena, a njihovi roditelji čak nisu ni informisani o tome koja prava imaju.

Pomenula je pitanje prava na izdržavanje, odnosno alimentaciju, istakavši da ni jedno dete ne može biti lišeno tog prava, a roditelj ne može biti lišen obaveze koja iz tog prava proističe, bez obzira na to da li je delimično ograničen u vršenju roditeljskog prava, ili je toga lišen. Postavila je pitanje odgovornosti države u obezbeđivanju toga da deca ostvare ovo svoje pravo. Rekla je da je pravni sistem neefikasan, da postupci predugo traju, a da se visina alimentacije ne utvrđuje na pravi način. Smatra da novca ima dovoljno, ali da on ne ide onima kojima je najpotrebniji, a istakla je i da se lokalnim planovima akcije za decu gotovo niko više u Srbiji ne bavi, iako je upravo to mehanizam za obezbeđivanje budžeta za decu.

**Nevena Petrušić**, poverenica za zaštitu ravnopravnosti, rekla je da je tema o kojoj je reč složena, a da odgovore nije lako naći. U vezi sa pitanjem novca, rekla je da je važno šta se prepoznaje kao prioritet, kao i da li se prepoznaju adekvatne mere za rešavanje ciklusa problema. Složila se da je nedopustivo da postupci u kojima deca treba da ostvare svoje elementarno pravo – pravo na izdržavanje, traju toliko dugo, kao i da se ne koriste instrumenti koji postoje u zakonu, kao što su privremene mere. Sve ovo je dodatno otežano nepostajanjem sistema besplatne pravne pomoći u Srbiji. Stoga je istakla da je neophodno pojedina prava koja garantuje Porodični zakon, a koja se odnose na prava deteta, urediti tako da postanu operativna, umesto što postoje samo na papiru.

Podsetila je da se Srbija već duži niz godina nalazi u procesu razvijanja hraniteljstva, kao dobrog oblika staranja o deci. Međutim, rekla je da pritužbe koje Poverenik za zaštitu ravnopravnosti dobija, ukazuju na to da u mnogim slučajevima, kada bi određeni koraci bili preduzeti prema siromašnim porodicama u kojima deca žive, u vidu pomoći i podrške, ona ne bi ni morala da budu izmeštena iz svojih bioloških porodica. S druge strane, bez preduzimanja neophodnih mera, dete biva lišeno jednog od svojih osnovnih prava – da živi sa svojom porodicom, što smatra da zakonodavac svakako nije imao u vidu kad je oblikovano hraniteljstvo. Istakla je da bi sve ovakve slučajeve trebalo preispitati, a na adekvatan način ojačati postojeće mehanizme za nadzor.

U diskusiji su učestvovali: Ivan Bauer i Saša Stefanović.

**Ivan Bauer** je rekao da je danas reč o ozbiljnom socijalnom problemu sa kojim se društvo suočava, pa je shodno tome podsetio da će država u finansijskoj situaciji u kojoj se trenutno nalazi, biti prinuđena da smanjuje javne rashode. Stoga je istakao da ideja o povećavanju socijalnih transfera u narednim godinama predstavlja imperativ.

Kad je u pitanju problem alimentacije, s obzirom na to da procesi u određenim slučajevima traju i po nekoliko godina, postavio je pitanje šta se u međuvremenu dešava sa detetom čiji roditelj i u periodu dok postupak traje, ima obavezu izdržavanja deteta. Izneo je inicijativu svoje stranke – Socijaldemokratske partije Srbije, koja se odnosi na osnivanje fondacije za decu Srbije. Rekao je da bi jedna od uloga ove fondacije bila prikupljanje sredstava, koja bi se usmeravala kategorijama dece i porodica kojima su potrebna. Druga uloga fonadacije bi bila posrednička, odnosno savetodavna, u smislu ukazivanja na to ko u određenom trenutku ima najveću potrebu za sredstvima. Treća uloga bi bila rešavanje mnogobrojnih konkretnih problema, kao što je npr. obzbeđivanje informacija za samohrane roditelje itd. Takođe, izvori finansiranja fondacije bi mogli da dolaze i od sredstava koje država stiče na osnovu krivičnih presuda o oduzetoj imovini, zatim, od prihoda koji se ostvaruju putem igara na sreću, sms donacija itd. Izrazio je nadu da bi ovakva inicijativa mogla da pomogne makar jednom delu dece da žive bolje.

**Saša Stefanović**, iz Mreže organizacija za decu Srbije, rekao je da ovoj mreži pripada 86 organizacija iz cele Srbije, koje rade sa decom, trudeći se da njihov položaj što više unaprede. S obzirom na dosadšnji rad Mreže, zaključio je da je neophodno promeniti pristup i više se usredsrediti na investiranje u decu i porodicu. Istakao je da istraživanja nisu dovoljna, već da je neophodno da postoji kontakt sa građanima i uvid u konkretne situacije i probleme sa kojima se ovi građani svakodnevno suočavaju, što smatra da ove organizacije imaju.

U vezi sa predlogom Ivana Bauera, izneo je mišljenje da bi fond bio bolje rešenje od fondacije. Smatra da je uloga države da obezbedi sigurnost, bezbednost, obrazovanje i socijalnu zaštitu siromašnim građanima. Osim toga, trebalo bi najpre videti koji resursi već postoje i na koji način se opredeljuju sredstva iz postojećih budžetskih fondova u pojedinim ministarstavima, kao i koji su efekti ulaganja tog novca.

Pomenuo je Evropsku platformu za investiranje u decu, koja predviđa evaluiranje programa i servisa u lokalnoj zajednici i rekao da bi ovakvi dobri primeri trebalo da nam posluže da razmišljamo o sličnim mogućnostima u našim lokalnim zajednicama.

**Ljiljana Lučić** je na kraju istakla da je današnja rasprava bila inspirativna za oba odbora. Rekla je da svi prisutni znaju, a pogotovo oni koji se dugi niz godina bave pitanjima siromaštva i unapređenjem prava dece, koliko je važno prilikom kreiranja i sprovođenja određenih politika, posedovati pouzdane podatke i istraživanja. Stoga je upozorila na činjenicu da u Srbiji poslednje dve godine ne postoje zvanični podaci o kretanju siromaštva i istakla da bez njih ne može biti ni kreiranja ozbiljnih politika i mera koje je neophodno preduzimati.

Sednica je završena u 13, 55 časova.

SEKRETAR PREDSEDNICA

Žužana Sič Levi Milica Dronjak